Source: https://www.monitoruldegalati.ro/cauta/tag/Galati.html?start=50
Timestamp: 2020-08-15 01:43:51+00:00

Document:
Nimeni nu vrea să deszăpezească Micro 18, 17 şi 16, Siderurgiştilor Vest sau Ţiglina 2
Pentru acest an, municipalitatea gălăţeană a făcut un plan de deszăpezire munuţios, menit să preîntâmpine problemele din anii anteriori. Planul de deszăpezire prevede împărţirea Galaţiului în şase zone, de care să răspundă o anumită firmă. În acest fel se va putea urmări mai bine modul în care se acţionează iar primăria va şti pe cine să sancţioneze iar gălăţenii pe cine să înjure. Din păcate, una dintre cele şase zone a rămas neatribuită. Este vorba de Zona 2, pentru care se va organiza pe data de 21 decembrie o nouă licitaţie în vederea atribuirii, deoarece la licitaţia din 16 noiembrie nu a fost prezentată nicio ofertă.
Pentru ca şi gălăţenii să ştie cine şi unde va acţiona după căderea zăpezii, vă prezentăm planul de dezăpezire, aşa cum ne-a fost el adus la cunoştinţă de Ecosal.
Zona 1 cuprinde cartierele Micro 19, Micro 20, Micro 21, Barboşi, Zona Catuşa 1, Dimitrie Cantemir. Utilaje alocate: 6 autoîncărcătoare frontale sau similar, 1 autogreder, 9 buldoexcavatoare. Firma care se va ocupa de deszăpezire până pe data de 1 aprilie este SC VENETA COPERTURE SRL.
Zona 2 cuprinde cartierele Micro 18, Micro 17, Micro 16, Siderurgiştilor Vest, Zona Catuşa 2 şi Ţiglina 2. La licitaţie s-a cerut ca firma câştigătoare să posede 9 autoîncărcătoare frontale sau similar, 1 autogreder şi 14 buldoexcavatoare, dar, după cum am spus, nimeni nu s-a prezentat la licitaţie.
Zona 3 cuprinde cartierele Aurel Vlaicu 1, Aurel Vlaicu 2, Micro 40, Micro 38, Micro 39 A, Micro 39 B, Micro 39 C, Micro 13, Micro 14 şi Fileşti. Utilaje alocate: 12 autoîncărcătoare frontale sau similar, 1 autogreder şi 15 buldoexcavatoare. Firma care se va ocupa de deszăpezire până pe data de 1 aprilie este SC TANCRAD SRL.
Aceeaşi firmă se va ocupa şi de zona 4, care cuprinde cartierele Ţiglina 1, Mazepa 1, Mazepa 2, Faleza Inferioară, Zona Piaţa Centrală şi aliniamentele stradale situate între bulevardul G. Coşbuc, Al. Macelaru şi strada Traian. Utilaje alocate pentru zona 4: 12 autoîncărcătoare frontale sau similar, 1 autogreder şi 11 budoexcavatoare.
Tot Tancrad se va ocupa de deszăpezire şi în zona 5, care cuprinde cartierele Centru, Valea Oraşului, Port şi se defineşte între străzile Traian, Tunelului, Macului, Calea Prutului, Marinei, Moruzzi, Portului şi bulevardul Marii Uniri din strada Navelor până în strada Prelungirea Traian. Utilaje alocate: 12a utoîncărcătoare frontale sau similar, 1 autogreder şi 11 buldoexcavatoare.
Zona 6 cuprinde cartierele Traian Nord, Arcaşilor, Ştefan Cel Mare, având ca limite străzile Ştefan cel Mare, Arcaşilor, Traian şi Tunelului şi de deszăpezirea acesteia se va ocupa Ecosal, serviciul public al Primăriei, care va acţiona cu 3 autosărăriţe, 2 autoîncărcătoare, 12 tractoare cu lamă şi perii, 1 buldoexcavator, 1 bobcat şi 2 autocamioane cu lamă şi perii.
„Vrem să aducem Cupa la Galaţi”
Patinoarul din Gheorgheni găzduieşte în perioada 17-20 decembrie Cupa României la hochei pe gheaţă. Cele şase echipe participante au fost repartizate în două grupe: CSM Dunărea Galaţi, Sport Club Miercurea Ciuc, ASC Corona 2010 Braşov (grupa A), respectiv Steaua Rangers Bucureşti, Sportul Studenţesc şi Progym Gheorgheni (grupa B). Echipa gălăţeană nu va avea o misiune uşoară, dar este în formă şi va încerca să mai aducă la finalul anului un trofeu în vitrina clubului pentru Galaţi. Totul depinde de primul meci, cel cu ciucanii, învingătoarea luând o opţiune serioasă pentru câştigarea grupei şi implicit calificarea în marea finală. „Noi vrem să aducem Cupa la Galaţi. Avem o grupă foarte grea cu Sport Club Miercurea Ciuc şi Corona Braşov, încercăm să aducem Cupa la Galaţi. Toate cele cinci echipe sunt favorite, Gheorgheniul joacă acasă. Toată lumea poate să câştige, noi intrăm să câştigăm, vom vedea ca va fi”, a declarat jucătorul Zoltan Pal. Programul grupei A: CSM Dunărea Galaţi - Sport Club Miercurea Ciuc (astăzi, ora 19.00), Corona Braşov - Sport Club Miercurea Ciuc (vineri, ora 19.00) şi Corona Braşov - CSM Dunărea (sâmbătă, ora 15.00). Duminică sunt programate finala mică (ora 15.00) şi finala mare (ora 19.00).
Administratori cercetaţi pentru nerespectarea legii privind articolele pirotehnice
Poliţiştii Serviciului Arme şi Substanţe Periculoase au depistat un bărbat de 62 de ani, administratorul unei societăţi comerciale din comuna Pechea, în timp ce oferea spre vânzare în magazinul societăţii 209 articole pirotehnice fără să deţină autorizaţie în acest sens. „În aceaşi zi, poliţiştii de la Serviciul Arme au depistat un bărbat de 53 de ani, administrator la o societate comercială din comuna Pechea, care oferea spre vânzare 1.140 pocnitori, fără a deţine autorizaţie”, a precizat cms. Ştefan Cojocaru, IPJ Galaţi. Faţă de cei doi administratori, poliţiştii efectuează cercetări sub aspectul săvârşirii infracţiunii de orice operaţiune cu articole pirotehnice efectuate fără drept, prevăzută în Legea nr. 126/1995 cu modificările şi completările ulterioare.
Festivalul “Tudor Pamfile”, în stradă
Centrul Cultural “Dunărea de Jos” Galaţi va organiza în parteneriat cu Arhiepiscopia Dunării de Jos şi Primăria Municipiului Galaţi, duminică 20 decembrie, Festivalul de Datini şi Obiceiuri de Crăciun şi Anul Nou “Tudor Pamfile”, ediţia a XXV-a, manifestare ce va începe la ora 12.00 în faţa Catedralei Arhiepiscopale, de unde, după ce vor primi binecuvântarea Înalt Preasfinţiei Sale dr. Casian Crăciun, Arhiepiscopul „Dunării de Jos”, colindătorii vor prezenta un scurt program cu cele mai reprezentative obuceiuri din zonă, apoi se vor deplasa pe esplanada din faţa Teatrului Dramatic Fani Tardini, în jurul orei 14.00, unde va avea loc ”Hora din străbuni, la care vor participa toate formaţiile invitate la festival. Festivalul euroregional reuneşte anul acesta cele mai reprezentative formaţii de colindători din judeţul Galaţi, dar şi din Brăila, Vaslui, Vrancea, Tulcea, Bacău şi din Republica Moldova şi Ucraina, însumând aproximativ 380 de participanţi şi se doreşte a fi un eveniment cultural ce promovează şi încurajează autenticul în creaţia populară.
Băieţii de la CSU Danubius au cedat şi în faţa liderului, fetele au avut adversare din Ligă la Brăila
Duminică s-au disputat o parte din jocurile celei de-a XVII-a etape a Ligii Naţionale. Handbaliştii de la CSU Danubius au primit, în sala Polivalentă Dunărea, vizita liderului Dinamo Bucureşti. Nici de data asta n-a fost loc de vreo surpriză, dinamoviştii şi-au respectat cartea de vizită, s-au temut totuşi de echipa noastră şi din acest motiv au tratat partida cu maximă seriozitate. Chiar dacă au fost depăşiţi cam la toate capitolele, gălăţenii au izbutit şi câteva faze şi goluri spectaculoase care au „aprins” publicul prezent în tribună. O evoluţie bună au avut-o tinerii jucători: Olaru, Ghenghea, Poteră alături de mai experimentaţii Fuică, Dospinescu şi Burlacu. O notă bună şi pentru cel de-al doilea portar de la CSU Danubius, Drenceanu. Rezultat final: CSU Danubius - Dinamo 25-35 (12-19). Antrenorii Florin Andronic şi Miron Stanciu au folosit lotul: Fuică (8 intervenţii), Drenceanu (7 intervenţii) - Ciobanu (5 goluri), Frangulea, Burlacu (5), Poteră (2), Ghenghea (1) Olaru (2), Şahîn (1), Niţu (3), Grigore (1), Udriştioiu, Ionel (1), Dospinescu (2), Mârşiu (1). Ultimul meci din acest an va avea loc pe 16 decembrie în deplasare cu CSM Ploieşti şi va conta pentru optimile de finală ale Cupei României. Altfel, în weekend, la Brăila a avut loc cea de-a II-a ediţie a Cupei Dunării la handbal feminin cu participarea a patru formaţii: CSU Danubius, CSM Ploieşti, CSM Slobozia şi HC Dunărea Brăila, ultimele trei din Liga Naţională. Echipa antrenată de Valeriu Costea a pierdut cele trei meciuri: 27-33 (11-15) cu Dunărea, marcatoare: Artean (7 goluri), Manoilă (5), o jucătoare de la Slobozia aflată în probe, Pocriş (4), Taivan (3), Cozma (2), Mircescu (1), Kanda (1), Marcu (1), Poteraşi (1), Urse (1); 26-31 (13-21) cu CSM Ploieşti, au marcat pentru noi: Kanda (5), Marcu (4), Artean (4), Cozma (4), Poteraşi (3), Manoilă (3), Conache (1), Pocriş (1), Taivan (1); 23-29 (9-17) cu CSM Slobozia, cele 23 de goluri au fost realizate de: Cozma 7, Manoilă 4, Artean 3, Kanda 2, Mircescu 2, Pocriş 2, Poteraşi 1, Taivan 1, Urse 1. Din lot au mai făcut parte portarii Bujoiu şi Orbeanu. În perioada 19-20 decembrie, formaţia gălăţeană a fost invitată la un turneu amical la Slobozia.
Justiţia a respins cererea de revendicare a sediului PSD Galaţi
Tribunalul Galaţi a respins la sfârşitul săptămânii trecute cererea de revendicare imobiliară formulată de Aristides Melissaratos, ce viza sediul PSD Galaţi de pe strada Domnească nr. 55. Anterior, o expertiză efectuată din dispoziţia instanţei a stabilit că valoarea imobilului se ridică la 800.000 de lei. Primăria a ridicat obiecţiuni la raportul de expertiză, susţinând că valoarea clădirii ar fi de circa 200.000-300.000 de lei. Instanţa a stabilit anterior legalitatea ordinelor emise de fostul prefect Paul Florea, în baza cărora sediul PSD a fost trecut în proprietatea Primăriei. Hotărârea Tribunalului Galaţi vine în contextul în care aceeaşi instanţă respinsese anterior o cerere a Primăriei, ce viza acţiunea intentată de Aristides Melissaratos, municipalitatea invocând atunci faptul că acţiunea grecului ar fi inadmisibilă. Moştenitor fără moştenire Instanţa dispusese efectuarea unei expertize care să stabilească dacă imobilul a aparţinut într-adevăr familiei grecului, iar raportul de expertiză, depus la dosar, a confirmat acest lucru. Grecul Aristides Melissaratos susţine că este adevăratul proprietar al imobilului unde se găseşte în prezent sediul PSD Galaţi. Bărbatul, stabilit în SUA din 1950, se bazează pe documente de la Arhivele Statului, care ar atesta că bunicul său, Pepino Zanicos, i-a lăsat fiicei, Antipi Melissaratos, clădirea de pe strada Domnească nr. 55, ca dotă, în 1943, an în care se năştea şi Aristides Melissaratos. În concluzie, Tribunalul Galaţi a decis că proprietarul imobilului de pe strada Domnească nr. 55 ar fi Primăria Galaţi, în condiţiile în care a concluzionat că cele două ordine ale fostului prefect sunt legale, dar decizia instanţei se bate acum cap în cap cu expertiza, care a stabilit că Aristides Melissaratos este moştenitorul fostului proprietar al clădirii. Hotărârea Tribunalului Galaţi nu este definitivă, aceasta putând fi atacată la Curtea de Apel.

References: CSM 
 CSM 
 CSM 
 CSM 
 CSM 
 CSM 
 CSM 
 CSM